RAPPORT FRA KOMMISSIONEN Overvågning af stålstøttesager efter EKSF-traktatens artikel 95, 15. rapport, maj 2001

Indholdsfortegnelse

1. Resumé

2. Oversigt

3. Irish Steel, Irland

4. Siderurgia Nacional, Portugal

5. EKO Stahl GmbH, Tyskland

6. Voest Alpine Erzberg GmbH, Østrig

1. Resumé

Kommissionen fremlægger den 15. rapport om overvågning af sager om stål- og jernmalms-støtte i henhold til EKSF-traktatens artikel 95, således som det er fastlagt i Kommissionens beslutninger af 4. april 1994 [1], 21. december 1994 [2] og 29. november 1995 [3].

[1] Beslutning 94/257-261/EKSF (EFT L 112 af 3.5.1994, s. 52, 58, 64, 71, 77).

[2] Beslutning 94/1075/EKSF (EFT L 386 af 31.12.1994, s. 18).

[3] Beslutning 96/269/EKSF (EFT L 94 af 16.4.1996, s. 17).

I overensstemmelse med ovennævnte beslutninger omhandler denne 15. rapport følgende selskaber: Irish Steel, Siderurgia Nacional, EKO-Stahl og Voest Alpine Erzberg. Da de fleste af de betingelser, Kommissionen har fastlagt i sine beslutninger om godkendelse af støtte, allerede er opfyldt, er denne rapport koncentreret om de betingelser, Kommissionen stadig overvåger.

1.1. Irish Steel, Irland

Irish Ispats investeringer frem til den 31. december 2000 ændrede ikke virksomhedens produktionskapacitet.

1.2. Siderurgia Nacional, Portugal

Overvågningen er koncentreret om en opfølgning af planen for opstilling af lysbueovnen, der ifølge en ændret plan skulle tages i drift i anden halvdel af 2001. Nedlukningen af SN Serviços er planlagt til første kvartal af 2001. Der er truffet retlige foranstaltninger for den påkrævede nedskæring af arbejdsstyrken på SN Serviços. For at påse at den støttede omstrukturering fuldføres, har Kommissionen besluttet at fortsætte overvågningen indtil den 15. marts 2002.

1.3. Eko-Stahl, Tyskland

De eneste betingelser, der stadig overvåges af Kommissionen, er, om den årlige kapacitets-begrænsning (1,5 mio. t/år fra og med februar 2000) for det nye varmvalseværk overholdes, og om produktionen udelukkende anvendes til videreforarbejdning i selskabets egne anlæg. Kapacitetsbegrænsningen kontrolleres gennem en elektrisk anordning, hvis funktion overvåges af Kommissionen. Kapacitetsbegrænsningen blev overholdt i overvågningsperioden.

1.4. Voest Alpine Erzberg, Østrig

Prisen for jernmalm var på linje med markedspriserne og højere end prisen på importeret jernmalm i overvågningsperioden.

Beslutningen giver mulighed for at yde 52 mio. ATS i støtte i 2000. I 2000 blev der udbetalt 35 mio. ATS.

1.5. Uafklarede forhold i tidligere overvågede selskaber

ILP

Investeringerne i andet halvår af 2000 ændrede ikke selskabets samlede produktionskapacitet for råstål og varmvalsede produkter.

ACERALIA

Selskabets samlede produktionskapacitet er ikke ændret i anden halvdel af 2000.

AHV-Ensidesa Capital

Den sociale støtte, der er udbetalt til selskabet i andet halvår af 2000, er i overensstemmelse med den godkendte støtteforanstaltning.

Acenor

Den sociale støtte, der er udbetalt til selskabet i andet halvår af 2000, er i overensstemmelse med den godkendte støtteforanstaltning.

Freital

Der var ingen forhøjelse af den resterende kapacitet i anden halvdel af 2000.

2. Oversigt

Siderurgia Nacional, EKO Stahl, Irish Steel, Voest Alpine Erzberg

>TABELPOSITION>

3. Irish Steel, Irland

Kommissionen besluttede den 7. februar 1996 (Kommissionens beslutning 96/315/EKSF) [4] at godkende støtte efter EKSF-traktatens artikel 95 i forbindelse med salget af Irish Steel Ltd (ISL) til Ispat International for et beløb på højst 38,298 mio. IEP [5] for at sikre omstrukturering af Irish Steel (for yderligere oplysninger henvises til de tidligere overvågningsrapporter).

[4] EFT L 121 af 27.5.1996, s. 6.

[5] 1 EUR = 0,7876 IEP.

Ifølge beslutningen blev støtten godkendt på visse betingelser (for yderligere oplysninger henvises til de tidligere overvågningsrapporter). De irske myndigheder forelagde den 16. marts 2001 den 11. overvågningsrapport i overensstemmelse med Kommissionens beslutning. Denne rapport indeholdt en række finansielle oplysninger og forholdstal i overensstemmelse med bilaget til denne beslutning.

I øjeblikket er den eneste resterende betingelse, der skal overvåges, den femårige fastfrysning af produktionskapaciteten frem til udgangen af maj 2001. De investeringer, Irish Ispat Ltd. foretog i 2000, ændrede ikke virksomhedens produktionskapacitet. De vedrørte udskiftning, vedligeholdelse, forbedring af anlæggets produktivitet og af dataenes pålidelighed.

4. Siderurgia Nacional, Portugal

4.1. Indledning

Den 12. april 1994 godkendte Kommissionen [6] i henhold til artikel 95 i EKSF-traktaten støtte på 60,12 mia. PTE [7] til det offentligt ejede Siderurgia Nacional (for yderligere oplysninger henvises til de tidligere overvågningsrapporter).

[6] EFT L 112 af 3.5.1994, s. 52.

[7] 1 EUR = 200,482 PTE. Samlet beløb 299 mio. EUR.

Støtten blev udbetalt i 1994 og 1995.

I september 1994 godkendte Kommissionen følgende efter femte udgave af stålstøttereglerne [8]:

[8] EFT C 390 af 31.12.1994, s. 18.

- 4 925 mio. PTE til sociale foranstaltninger

- 1 000 mio. PTE til miljøforanstaltninger.

Ved udgangen af 2000 var der udbetalt 2 669,16 mio. PTE til sociale foranstaltninger. Den resterende støtte til sociale foranstaltninger og miljøforanstaltninger kan stadig udbetales.

Der blev stillet visse betingelser for tildeling af støtte. Følgende betingelser overvåges fortsat af Kommissionen:

- udskiftning af højovnen i Seixal med en elektrisk lysbueovn (ikke opfyldt)

- nedskæring af den samlede arbejdsstyrke med 1798 personer inden udgangen af 1996 (udsat)

Denne rapport dækker udviklingen frem til den 31. december 2000 og er baseret på oplysninger fra de portugisiske myndigheder i deres 15. overvågningsrapport, der blev fremlagt den 16. marts 2001. Denne rapport er koncentreret om overholdelse af de betingelser, Kommissionen fortsat overvåger.

4.2. Investeringer

SN Longos - Lysbueovn

Ifølge den oprindelige omstruktureringsplan (PERG) skulle højovnen erstattes af en elektrisk lysbueovn i begyndelsen af 1996. De portugisiske myndigheders beslutning om at privatisere selskaberne med det samme, hvilket ikke var planlagt i den oprindelige omstruktureringsplan, og myndighedernes beslutning om at lade de nye private aktionærer i SN Longos træffe den endelige investeringsbeslutning, har ført til en femårig forsinkelse i opstillingen af den elektriske lysbueovn (se tidligere rapporter).

Den reviderede tidsplan for gennemførelse af investeringen ser således ud:

Bygningsarbejder // Andet halvår 2001 delvis iværksat

Installering af udstyr // 2. og 3. kvartal 2001

Driftsstart // 4. kvartal 2001

Ovnen fuldt operationel // Første 4 måneder af 2002

Kommissionen følger fremskridtene trin for trin. Udskiftningen af højovnen med en elektrisk lysbueovn blev betragtet som et afgørende element i den fornødne industrielle omstrukturering af det tidligere Siderurgia Nacional, da der blev givet tilladelse til en fravigelse af EKSF-traktatens artikel 95.

Omstruktureringen kan derfor ikke anses for afsluttet, før denne investering er gennemført. Selv om der på nuværende tidspunkt ikke er noget, der tyder på, at det bliver nødvendigt at yde yderligere støtte til SN Serviços, skal Kommissionen overvåge gennemførelsen af den støttede omstrukturering.

Kommissionen besluttede derfor allerede den 15. oktober 1998 at forlænge overvågningsperioden i hvert fald indtil den 15. september 2000. Investeringen i den elektriske lysbueovn forventes tilendebragt ved udgangen af første halvdel af 2001. I betragtning af behovet for en tilstrækkelig sikkerhedsmargen, da der kan forekomme forsinkelser ved sådanne investeringer, har Kommissionen besluttet at forlænge overvågningsperioden til den 15. marts 2002 [9].

[9] SG (2001) D/285564 af 31.1.2001.

4.3. Beskæftigelsesudvikling

Nedskæringen af arbejdsstyrken er forsinket i forhold til planen. Forsinkelsen berører kun SN Serviços og vil derfor ikke få betydning for de privatiserede selskabers levedygtighed. Portugal og SN Serviços har meddelt Kommissionen, at SN Serviços af tekniske årsager [10] har besluttet af stoppe sin virksomhed i første halvdel af 2001, dvs. før den nye elektriske lysbueovn, som SN Longos opfører i Seixal, bliver sat i drift. Virksomheden har til hensigt at afskedige personalet i løbet af denne periode. I 2000 traf virksomheden de retlige foranstaltninger, der er nødvendige for at mindske arbejdsstyrken. Den forsinkede gennemførelse af den oprindelige plan vedrørte i alt 33 ansatte ved udgangen af 2000.

[10] Se 14. stålovervågningsrapport.

Nedenstående tabel viser udviklingen i arbejdsstyrken og prognoserne:

>TABELPOSITION>

* Forventede nedskæringer i 2001.

** Nødvendigt antal ansatte til nedtagelse af installationerne.

SN Longos forventes at øge arbejdsstyrken, når den nye elektriske lysbueovn sættes i drift, således at den samlede arbejdsstyrke i de privatiserede selskaber vil stige lidt efter lukning af højovnen. Omstruktureringsplanens oprindelige mål på 1 410 forventes nået senest i 2001 efter lukningen af højovnen.

Finansiering af afskedigelserne

>TABELPOSITION>

* For nærmere oplysninger om perioden 1993- 1999 henvises til tidligere rapporter.

1 Hvortil staten bidrager med op til de 50 %, der er tilladt efter artikel 4, stk. 1, i femte (til og med 1996) henholdsvis sjette udgave af stålstøttereglerne (fra og med 1997).

2 Gennem gensidige aftaler (forhandlede afskedigelser).

Der blev i 2000 udbetalt 259,6 mio. PTE i socialstøtte efter artikel 4, i sjette udgave af stålstøttereglerne.

4.4. Salg

SN Serviços' salg af blokke på det portugisiske marked går udelukkende til SN Longos. Priserne for disse produkter fastsættes på normale markedsbetingelser for en periode på tre måneder. Overskydende stålproduktion sælges på markedet til markedspriser (Metal Bulletin spotpriser). Gennemsnitspriserne for de forskellige varegrupper blev angivet i overvågningsrapporten. Kommissionen har sammenlignet disse priser med de gennemsnitlige markedspriser og er af den opfattelse, at de ligger i normalprislejet.

4.5. Finansielle resultater

SN Serviços

Ifølge de portugisiske myndigheder har den lukning af virksomheden, der er under forberedelse, betydet, at det ikke var muligt at fremlægge de ønskede oplysninger om regnskaberne og resultatopgørelsen inden den 15. marts 2001 [11].

[11] De portugisiske myndigheder forklarer, at forsinkelsen skyldes den igangværende nedlukningsproces og revisionskravene i firmaets endelige fase. Der er desuden opstået problemer, fordi personale i økonomiafdelingen er gået på førtidspension, hvilket naturligvis har lagt pres på de menneskelige ressourcer, der er tilbage, og som skal udføre det nødvendige arbejde.

De foreløbige oplysninger, der blev afgivet den 19 april, viser imidlertid, at tabene i 2000 bliver på 7 271 mio. PTE.

Kommissionen beklager, at de portugisiske myndigheder ikke overholdt deres forpligtelse til at aflægge rapport i tide. Den vil lade de endelige tal for 2000 indgå i sin næste overvågningsrapport sammen med tallene for første halvdel af 2001.

4.6. Støtte

Den godkendte støtte efter EKSF-traktatens artikel 95 blev udbetalt i seks rater mellem marts 1994 og juni 1995, som anført i den fjerde overvågningsrapport. Støtten til miljøforanstaltninger, der er godkendt i henhold til artikel 3 i femte udgave af stålstøttereglerne, er endnu ikke udbetalt. Støtten til sociale foranstaltninger, der er godkendt i henhold til artikel 4, stk. 1, i henholdsvis femte og sjette udgave af stålstøttereglerne, er behandlet under punkt 4.3 (finansiering af afskedigelserne).

5. EKO Stahl GmbH, Tyskland

5.1. Indledning

Den 21. december 1994 godkendte Kommissionen [12] i henhold til EKSF-traktatens artikel 95 støtte på 900,62 mio. DEM [13] til EKO Stahl GmbH (for yderligere oplysninger henvises til tidligere overvågningsrapporter).

[12] EFT L 386 af 31.12.1994, s. 18.

[13] 1 EUR = 1,95 DEM. Samlet beløb 462 mio. EUR.

Kommissionen gav den 21. december 1994 endvidere tilladelse [14] til regional investeringsstøtte på 385 mio. DEM [15] i henhold til artikel 5 i femte udgave af stålstøttereglerne.

[14] EFT C 18 af 17.1.1997, s. 7.

[15] 197 mio. EUR.

Der blev stillet visse betingelser for tildeling af støtte. Følgende betingelser overvåges fortsat af Kommissionen:

- det nye varmvalseværk skal udvides til en kapacitet på 900 000 t/år inden udgangen af 1997, og det skal blive på denne kapacitet indtil udgangen af januar 2000. Fra februar 2000 kan selskabet øge varmvalseværkets kapacitet til 1,5 mio. t/år indtil udgangen af januar 2005 (overvåget)

- det nye varmvalseværks produktion må kun anvendes til videreforarbejdning i selskabets egne koldvalseanlæg (overholdt hidtil).

Denne rapport dækker udviklingen frem til den 31. december 2000 og er baseret på oplysninger fra de tyske myndigheder i den rapport, der blev fremlagt for Kommissionen den 15. marts 2001.

5.2. Kapacitetsbegrænsning

Kapacitetsbegrænsningen på det nye varmvalseværk på 900 000 t/år frem til udgangen af januar 2000 og på 1,5 mio. t/år frem til udgangen af februar 2005 sikres ved hjælp af en elektronisk anordning, der gør det teknisk umuligt at overskride disse grænser. Denne tekniske løsning blev principielt godkendt af Kommissionen i begyndelsen af 1996. For yderligere oplysninger om dette system henvises der til den femte overvågningsrapport. Systemet har været driftssikkert, og Kommissionen har med regelmæssige mellemrum modtaget indberetninger om de producerede mængder.

Den tilladte kapacitetsudvidelse fra februar 2000 gav selskabet tekniske problemer, da den elektroniske anordning er reguleret til et kapacitetsår, der løber fra juli til juni. Den 15. marts 1999 tilsluttede Kommissionen sig derfor et forslag fra de tyske myndigheder, hvorefter produktionen fra juli 1999 til juli 2000 vil blive udregnet ved hjælp af de to tærsklers gennemsnitsproduktion, der giver en årskapacitet på 1,150 mio. tons for kapacitetsåret juli 1999-juni 2000 [16]. Maskinen er blevet indstillet i overensstemmelse hermed pr. 1. juli 1999 og er nu indstillet til 1,5 mio. t/år pr. 1. juli 2000.

[16] For nærmere oplysninger henvises til 13. rapport.

5.3. Varmvalseværkets produktion

Varmvalsede bånd, der fremstilles på varmvalseanlægget, anvendes udelukkende i koldvalseanlægget.

Produktionen af varmvalsede bånd var på 749 600 tons i anden halvdel af 2000 og 1 340 900 tons for hele året.

6. Voest Alpine Erzberg GmbH, Østrig

6.1. Indledning

Den 29. november 1995 godkendte Kommissionen [17] statsstøtte til Voest Alpine Erzberg GmbH (VAEG) med henblik på gradvis lukning af selskabets mineaktiviteter frem til 2002. Der blev godkendt støtte på i alt 272 mio. ATS til dækning af driftsunderskud i perioden 1995-2002 og 136 mio. ATS [18] til dækning af omkostningerne ved en sikker og miljøvenlig nedlukning af malmbrydningen.

[17] EFT L 94 af 16.4.1996, s. 17.

[18] 1 EUR = ATS 13,703. 272 mio. ATS = 19,76 mio. EUR 136 mio. ATS = 9,88 mio. EUR.

Der blev bl.a. stillet følgende betingelser for tildelingen af støtten:

- den årlige maksimale støtte og produktion, der er anført i ovenstående tabel, måtte ikke overskrides (overholdt hidtil, se punkt 6.2.2.1 nedenfor)

- driftsstøtten måtte ikke overstige forskellen mellem produktionsomkostningerne og indtægterne (overholdt hidtil)

- prisen på jernmalm skulle ligge på markedsniveauet og måtte ikke være lavere end prisen på importeret jernmalm (overholdt hidtil).

Denne rapport dækker situationen frem til den 31. december 2000 og er baseret på de oplysninger, Østrig fremsendte i den 11. overvågningsrapport, der i overensstemmelse med Kommissionens anmodning blev fremlagt den 14. marts 2001.

6.2. Ny overvågningsrapport

6.2.1. Virksomheden

Voest Alpine Erzberg Gesellschaft mbh (VAEG) kontrolleres af ÖIA Bergbauholding Aktiengesellschaft, der igen ejes af det 100% statsejede Österreichische lndustrieholding Aktiengesellschaft. VAEG udvinder malm med lavt jernindhold (~32% Fe). Selskabet har kun en kunde, nemlig Voest Alpine Stahl AG (VASA), der blev privatiseret i efteråret 1995.

6.2.2. Driftsstøtte

6.2.2.1. Produktion og salg

I 2000 producerede VAEG 860 000 tons jernmalm med et gennemsnitligt jernindhold på 33,6 %. Desuden blev der produceret 1,026 mio. tons materiale med lavt jernindhold, som VASA kan bruge som chargemateriale til højovnen (Möllerzusatzmaterial). Denne produktion blev solgt og leveret til VASA. Ovennævnte 860 000 tons overstiger loftet for 2000 med 9 000 tons [19]. Ifølge de østrigske myndigheder bestod denne mindre overskridelse af en sikkerhedsmargen i tilfælde af, at VASA ikke skulle acceptere alle de leverede mængder på grund af malmens dårlige kvalitet. De østrigske myndigheder har givet tilsagn om at sænke det tilladte loft for 2001 med denne overskridelse.

[19] Se 14. rapport, side 16

6.2.2.2. Produktionsomkostninger

I 2000 var produktionsomkostninger for jernmalm og materiale med lavt jernindhold, herunder til nedlukning og reetablering, på 130,77 ATS pr. ton. Bilaget indeholder en detaljeret oversigt over produktionsomkostningerne.

6.2.2.3. Priser

Jernmalm af standardkvalitet blev solgt til 139,50 ATS (10,14 EUR) pr. ton. Denne standardpris blev fastsat i november 1999 for hele 2000.

Materiale med lavt jernindhold (Möllerzusatzmaterial) blev solgt til 82,15 ATS (5,97 EUR) pr. ton fastsat efter markedsprisen på kalkgrus (Kalkschotter).

Gennemsnitsprisen for levering af jernmalm og materiale med lavt jernindhold (Möllerzusatzmaterial) er således 105,20 ATS (7,95 EUR) pr. ton. Inklusive transportomkostningerne til VASA/Linz var prisen på 684,14 ATS (49,72 EUR) pr. ton Fe.

De oplysninger, Østrig fremsendte i sin 11. overvågningsrapport bekræfter oplysningerne fra Voest Alpine Rohstoffbeschaffungs GmbH, der er et datterselskab af Voest-Alpine Stahl AG med ansvar for indkøb af råmaterialer, om at ovennævnte pris pr. ton Fe for jernmalm er højere end den tilsvarende pris, der skal betales for importeret jernmalm.

Det kan derfor konkluderes, at priserne i anden halvdel af 2000 ikke var lavere end krævet i artikel 2 i Kommissionens beslutning af 29. november 1995.

6.2.2.4. Driftsstøtte

VAEG's samlede tab i 2000 var på 46,88 mio. ATS (3,41 mio. EUR).

Af det samlede tab i perioden stammede 11,5 mio. ATS fra nedlukningsaktiviteter. Bilaget indeholder yderligere oplysninger om tab.

I 2000 er der udbetalt 24 mio. EUR i driftsstøtte, mens Kommissionen har fastsat loftet for 2000 til 30 mio. ATS.

6.2.3. Støtte til lukning

I 2000 er der udbetalt 11 mio. EUR i støtte til lukning, mens Kommissionen har fastsat loftet for 2000 til 22 mio. ATS.

6.2.4. Udbetalt støtte i forhold til godkendt støtte

>TABELPOSITION>

* For nærmere oplysninger om perioden 1995- 1999 henvises til tidligere rapporter.

6.2.5. Beskæftigelsesudvikling

Planen for nedskæring af arbejdsstyrken ser således ud:

>TABELPOSITION>

Som en afvigelse fra den oprindelige plan blev arbejdsstyrken skåret ned til 202 i 2000. Nedskæringen af arbejdsstyrken er derfor forud for planen.

BILAG

Sammenligning af produktionsomkostninger og -indtægter i 2000

>TABELPOSITION>